
UN TATĂ CARE ASCULTĂ 


Dacă se are în vedere practica liturgică a evreului obişnuit, 
atunci cantitatea de cuvinte pe care el le pronunţa cu prilejul rugă- 
ciunii era de-a dreptul cuvârşitoare. Obişnuiau să se roage în locuri 
publice, prin sinagogi şi la colțurile străzilor cu dorinţa vădită să se 
arate oamenilor (Mt 6,5). Isus Cristos înfierează o astfel de prac- 
tică, evident nesănătoasă, şi în perfectă armonie cu tendinţa lor de a 
crede că prin multă vorbărie (Mt 6,7) vor fi ascultați de Divinitate. 
Astfel e1 se asemănau de-a dreptul păgânilor iar comportamentul lor 
este calificat de Isus ca fiind moralmente fățarnică (Mr 6,5). În 
acest context, Isus îşi învață discipolii un nou tip de rugăciune, 
absolut necunoscut, în care nu cantitatea cuvintelor sau intensitatea 
volumului lor este hotărâtoare, ci modul nou în care ucenicul con- 
cepe şi practică rugăciunea sa: când tu te rogi intră în camera ta, şi 
închizând uşa, roagă-te Tatălui tău (Mt 6,6). 

Fariseii şi cărturarii procedau cu totul altfel, pentru că ei 
aveau o imagine proprie despre Dumnezeu. Ei nu cunoşteau esenţa 
şi ca atare nu cunoşteau adevărata manifestare a lui Dumnezeu în 
raportul de tip nou în care Isus activa ca trimis al său în această 
lume. Din confruntarea pietăţii externe sunt câştigate impulsuri noi 
pentru modul absolut inedit cum trebuia să se roage adevăratul 
ucenic al lui Isus. 


Deja din aceste versete premergătoare rugăciunii Tatăl nostru, 
ucenicul este îndemnat să se adreseze lui Dumnezeu cu cuvântul 
tată. În pericopa în studiu (Mt 6,6-15) cuvântul tată este folosit de 
şase ori într-un crescendo demn de luat în consideraţie. Caracterul 
pregătitor al expresiei în studiu nu este pus la îndoială, în acest sens 
primele trei cazuri de folosinţă a substantivului tată au un caracter 
personal, adică tatăl tău sau “tatăl vostru”. Acest lucru surprinde 
prin adăugirea adjectivului posesiv al tău şi al vostru. De fapt, acest 


Dialog teologic 3 (1999) 17 


lucru se înțelege de la sine fiind un argument în favoarea tipului nou 
de rugăciune la care ucenicii lui Isus sunt chemaţi să fie protagonişti şi a 
sentimentului religios absolut inedit care trebuie să însoţească rugăciunea. 


Tatăl nostru — Tată 


Cât priveşte folosirea expresiei tatăl nostru din cadrul Rugă- 
ciunii Domneşti trebuie să remarcăm din capul locului că la Luca 
avem simplu tată. Desigur Isus Cristos este aici influenţat de prac- 
tica iudaică însă reuşeşte să construiască ceva nou şi să-i înveţe pe 
ucenicii săi ca atare. Luca ne-a transmis aceeaşi rugăciune (11,2-4) 
însă într-o formă mult mai restrânsă şi mai directă. Este de presupus 
că Matei îşi datorează forma sa mai lungă şi deci mai bogată în 
exprimare, comunității primare care s-a identificat de la început cu 
parametri Rugăciunii Domnești. Luca dimpotrivă, a păstrat simplu 
tată, adică fără nici un adjectiv posesiv cum este cazul la Matei prin 
adăugirea lui al nostru. De asemenea trebuie specificat că Isus îi 
învață pe apostoli la rugămintea acestora să se roage pentru că, 
spun ei, ucenicii lui Ioan ştiu şi practicau deja acest lucru. 


Cu alte cuvinte, Isus este pus în faţa unui fapt împlinit. El îi 
învaţă un mod propriu de a concepe şi de a se adresa în rugăciune 
lui Dumnezeu conform cu învățătura sa. Calitatea rugăciunii este 
primară, lucru atins de Isus cu alte prilejuri (cf. In 4,21.24). Isus 
transmite cu acest prilej o nouă imagine despre Dumnezeu, poate 
cea mai apropiată de imaginea tatălui care veghează şi poartă de 
grijă pe ascuns fiului său. 


Folosirea cuvântului tată este uzuală în practica cotidiană a 
lui Isus (cf. Abba din Mc 14,36). Imaginea lui Dumnezeu din rugă- 
ciunea Tatăl nostru poartă anumite trăsături caracteristice mamei 
(cf. Is 49.15; 66,13) fiind confirmată expresia respectivă încă din 
timpurile mai vechi (cf. Osea 11,1-4) şi din care Israelul şi-a hrănit 
speranţele şi aşteptările sale (cf. Osea 2,1; Cartea Jubileelor 1,24ss.). 
În rugăciunile uzuale ale liturgiei de la templu, sentimentul 
încrederii şi al fricii de Dumnezeu era prezent şi exteriorizat în 
formele ca tatăl nostru sau regele nostru. 

În atitudinea iudeo-creştină de mai târziu a fost tot mai 
folosită expresia preluată de Matei în cadrul rugăciunii în studiu. 
De fapt, este vorba de în ceruri sau ceresc (cf. Mt 5,16.45.48ss.). 


Expresia abba din Mc 14,36 exprimă evident într-o formă 
familiară încrederea filială şi dăruirea de sine care au imprimat 
creştinismului primar urme adânci (cf. Gal 4,6; Rm 8,15). Prin 
urmare, forma simplă pe care a folosit-o Luca în capitolul 11,2 are 
şanse mult mai mari să fie cea originală decât formula similară, 
îmbogăţită, folosită de Matei în capitolul 6,9. Numele lui Dumnezeu, 
care avea o semnificație specială şi o încărcătură semantică deosebită, 
cere în primul rând să fie sfinţit (cf. Mt 6,9c), exact ca în profetul 
Ezechiel care dorea din tot dinadinsul ca numele divin, în cazul 
nostru sinonim cu însăşi divinitatea, să fie preamărit, adică să-şi 
dovedească plinătatea sa asupra întregului Israel şi asupra întregului 
pământ (cf. Ez 36,23; 38,23; 39,25). 


Într-un mod deloc întâmplător, Rugăciunea Domnească are 
multe puncte comune cu rugăciunea iudaică numit Qaddish şi care 
începea în felul următor: să fie preamărit şi sfinţit în toate numele 
său în lume, în lumea pe care a făcut-o după voinţa sa. La fel şi 
evanghelistul Ioan care îşi scrie Evanghelia în jurul anului 100 folo- 
seşte cuvântul tată lucru care-l apropie de expresia care a fost păs- 
tratătă în Luca: Tată, preamăreşte numele tău (In 12,28). În forma 
dată, Luca preia de mai multe ori pe parcursul Evangheliei cuvântul 
tată, lucru care confirmă teza noastră în legătură cu folosirea simplă 
a cuvântului tată în Rugăciunea Domnească (cf. In 10,21; 23,34.46). 

Deci, practica rugăciunii, atât de dragă lui Isus, îşi are un 
substrat adânc în iudaismul biblic lucru care dovedeşte practicarea 
nu a unei simple teorii, ci a unui mod concret şi verificat de rugă- 
ciune absolut inedită. 


Urmările practice 


Din imaginea tatălui decurg mai multe urmări demne de luat 
în seamă pentru ucenicul, de ieri şi de azi, care se roagă cu luare aminte 
această rugăciune. Lui i se cuvine toată lauda, toată mulțumirea şi 


Dialog teologic 3 (1999) 19 


toată ruga noastră. Ceea ce este caracteristic acestei rugăciuni şi în 


acelaşi timp o înalță calitativ faţă de alte rugăciuni ale lui Isus, este 
strigătul rugător după venirea Împărăției lui Dumnezeu, unită cu 
grija pentru realizarea acestuia în lumea noastră plină de nerecunoş- 
tință şi nepăsare. În această rugăciune, Isus îi acceptă pe toţi cei ce-l 
urmează, să fie necondiționaţi de nimeni şi nimic pentru a creşte în 
urmarea sa zi cu zi. Pentru Isus rugăciunea Tatăl nostru nu este o 
simplă teorie ci însăşi esenţa religiei pe care el o predica, iar cu 
fapta o punea în practică. De aceea, adevăratul ucenic, pronunțând 
cuvântul fată, nu poate să se adreseze lui Dumnezeu fără ca numele 
său să fie sfinţit, sau ca Împărăţia sa să vină sau ca voinţa sa să se 


împlinească atât în cer cât şi pe pământ (cf. Mt 6,9c-10). 


Mons. Vladimir PETERCĂ 


Zusammenfassung 


Der Verfasser beschäftigt sich mit dem Titel Vater unser bei Matthäus und 
Vater bei Lukas und ist der Meinung, daß das Original für Vater wie bei Lukas 
ist. Zur gleichen Zeit versucht er den Hintergrund des Gebets Vater unser zu 
identifizieren. Zu diesem Zweck bringt er mehrere Beispiele aus dem Alten 
Testament sowie aus der intertestamentarischen Literatur. Der kurze Aufsatz 
hat auch eine Folge, nämlich der Verfasser versucht, die Schlussfolgerung zu 
ziehen, indem er zeigt, wie wichtig das Gebet für Jesus und für seine Lehre ist. 


